คลังเร่งดันกฎหมายเก็บภาษีที่ดินเปล่าเข้าสนช.
คลังดันร่างกฎหมายภาษีที่ดิน ยืนยันต้องเก็บที่รกร้าง หวังกระตุ้นให้เกิดการใช้ประโยชน์
6 ก.พ. 2560

คลังดันร่างกฎหมายภาษีที่ดิน ยืนยันต้องเก็บที่รกร้าง หวังกระตุ้นให้เกิดการใช้ประโยชน์
นายสมชัย สัจจพงษ์ ปลัดกระทรวงการคลัง เปิดเผยว่า ขณะนี้ร่าง พ.ร.บ.ภาษีที่ดินและสิ่งปลูกสร้าง อยู่ระหว่างการพิจารณาของคณะกรรมการกฤษฎีกา ซึ่งที่ผ่านมามีความเห็นแตกต่างจากร่างที่คลังเสนอไปให้พิจารณา แต่คลังยังยืนยันในสาระสำคัญตามร่างเดิม แต่บางรายละเอียดก็เห็นตามที่กฤษฎีกาให้แก้ไขเปลี่ยนแปลงเพิ่มเติม
“ตอนนี้คลังเร่งพิจารณาร่างกฎหมายกับกฤษฎีกา เพื่อส่งให้คณะรัฐมนตรี (ครม.) เห็นชอบอีกครั้งให้เร็วที่สุด จะได้ส่งให้สภานิติบัญญัติแห่งชาติ (สนช.) พิจารณา และจะเริ่มใช้กฎหมายภาษีที่ดินและสิ่งปลูกสร้างวันที่ 1 ม.ค. 2561 อย่างแน่นอน” นายสมชัย กล่าว
ทั้งนี้ ที่ผ่านมา นายอภิศักดิ์ ตันติวรวงศ์ รมว.คลัง ได้ออกมายืนยันว่า ปีนี้คลังจะผลักดัน ร่าง พ.ร.บ.ภาษีที่ดินฯ เข้าสู่การพิจารณาของ สนช. เพื่อให้กฎหมายมีผลบังคับใช้ในปี 2561 ไม่มีการล้มกฎหมายนี้อย่างที่หลายฝ่ายกังวล เพราะเป็นกฎหมายที่มีประโยชน์กับเศรษฐกิจของประเทศและเป็นธรรมกับผู้เสียภาษีมากขึ้น ลดการใช้ดุลยพินิจของเจ้าหน้าที่ 
แหล่งข่าวเปิดเผยว่า กระทรวงการคลังยืนยันการกำหนดเพดานเก็บภาษีที่ดินมี 4 แบบ คือ ที่ดินเพื่อการเกษตร ที่ดินเพื่อที่อยู่อาศัย ที่ดินเพื่อการพาณิชย์ และที่ดินรกร้างว่างเปล่า เพื่อกระตุ้นให้เกิดการใช้ที่ดิน ลดความเหลื่อมล้ำทางสังคม ขณะที่กฤษฎีกาไม่ต้องการให้มีกำหนดเพดานเก็บภาษีที่ดินรกร้างว่างเปล่า โดยให้นำไปรวมกับการเก็บภาษีที่ดินในแบบต่างๆ ที่เหลือ ซึ่งคลังไม่เห็นด้วย
แหล่งข่าวระบุอีกว่า ในช่วงเริ่มต้นจะเก็บภาษีที่ดินเพื่อการเกษตรในอัตราต่ำมาก ส่วนภาษีที่ดินว่างเปล่าหากไม่ใช้ก็ต้องเสียภาษีมาก เพื่อกระตุ้นให้เกิดการใช้ประโยชน์มากที่สุด
นายจักรกฤศฏิ์ พาราพันธกุล อธิบดีกรมธนารักษ์ กล่าวว่า ในปี 2560 กรมธนารักษ์จะประเมินราคาที่ดินเป็นรายแปลงครบ 32 ล้านแปลง ทันกับกฎหมายภาษีที่ดินและสิ่งปลูกสร้างได้ในปี 2561